Skerp verhoging in melkpryse verwagArgieffoto: https://pixabay.com Paul Makube, senior landbouekonoom by FNB, het Dinsdag in ŉ verklaring gesê suiwelverwerkers betaal reeds gemiddeld 60% meer per liter vir melk om genoegsame voorraad vir die winter te verseker. Volgens Makube dra swak weiding weens die droogte en hoër graanpryse by tot die verhoging in produksiekostes op plase. “Die pryse sal in Mei styg en sal ook die koste van die hele melkproduksieketting laat styg, wat kleinhandelaars met geen ander opsie gaan laat om die prys wat verbruikers vir melk en ander suiwelprodukte betaal, te verhoog nie,” het Makube gesê. Hy het verduidelik dat suiwelboere nie die prys van melk vasstel nie, maar dat dit deur vraag en aanbod bepaal word. “Wanneer daar voorraadprobleme is, verhoog suiwelverwerkers dikwels die prys wat hulle aan suiwelboere betaal om voorraad te verseker aangesien hulle aan plaaslike sowel as uitvoermarkte moet voorsien,” het Makube gesê. “Die uitdaging wat ons tans het, is dat die meeste suiwelboere nog probeer om te herstel van die droogte en nie op die korttermyn genoeg melk sal kan produseer nie.” Die verhoging in die elektrisiteitstarief wat van April in werking getree het, sal nog meer druk op boere plaas wat swaar steun op elektriese toerusting. Hy verduidelik hoewel Suid-Afrika seker suiwelprodukte uit ander lande invoer, help dit nie om die pryse te verlaag nie aangesien die rand oor die afgelope paar maande so verswak het dat produkte wat ingevoer word steeds duurder is ten spyte van die laer internasionale pryse. “Op ŉ positiewe noot sal die reën wat dele van die land oor die afgelope paar weke gekry het baie help om die weidingtoestande op die kort termyn te verbeter,” het Makube gesê.